|  |  |
| --- | --- |
|  | 21. oktober 2015Pressemeddelelse |
|   | Forskning og FormidlingFormidling41 20 60 19Nynne.Bojsen.Faartoft@natmus.dk |

**Tag med tilbage til 80’erne!**

Fredag den 23. oktober markerer Nationalmuseet ”Back to the Future Day” med ”Tilbage til 80’erne”-NatNight med drinks, DJ, højt hår og alle tre ”Tilbage til fremtiden”-film. Gratis adgang. Aktiviteter kl. 16.00-22.00.

21 / 10 / 2015: I dag er det "Back To The Future Day" - den dag, som Marty McFly indstiller tidsmaskinen til i den ikoniske 80'er-sci-fi-film "Tilbage til fremtiden II". På Nationalmuseet markerer vi dagen på fredag den 23. oktober med en NatNight i filmenes og 80'ernes tegn. Så find den turkise øjenskygge, Lacoste-poloen og dine bedste breakdance-moves frem, og tag med tilbage til fattigfirserne!

Til NatNight kan du selvfølgelig se alle tre ”Tilbage til fremtiden”-film og få et gensyn med Michael J. Fox i rollen som Marty McFly i nogle af årtiets største blockbustere. Aftenen igennem spiller DJ Katrine Ring og Frank Ryle alle de største 80’er-hits i forhallen, som du kan nyde med en drink i hånden og mindes de gode gamle diskoteksdage med Danseorkestret eller hjemmeaftenerne på værelset med the Smiths på repeat.

Aftenen er nemlig både for dig, der har mærket 80’erne på din egen krop, og for dig, der født på den anden side af 1990. Hører du til sidstnævnte kategori, kan du meget passende få en introduktion til 80’erne på en af aftenens minirundvisninger, som fortæller, hvad der kendetegnede årtiet - lige fra Anne Linnet i lak og læder til aids-epidemien og verdens første registrerede partnerskab.

Du kan også stifte bekendtskab med 80’ernes høje og hårspray-elskende frisurer, få lagt en ægte 80’er-makeup og spille din barndoms yndlingsspil på Nintendo 8bit sammen med Nes Bozz. Rimelig retro. Og så fortæller fremtidsforsker Klaus Æ. Mogensen om fortidens forsøg på at forudsige fremtiden - hvorfor er det så svært? Og rammer nogen rigtigt i ny og næ? Gå heller ikke glip af aftenens impro-show med ImproLogen, som tager 80’erne under kærlig behandling inspireret af dine minder og stikord.

**Læs mere om ”Tilbage til 80’erne”-NatNight, og se hele programmet:** <http://natmus.dk/museerne/nationalmuseet/aktiviteter/natnight/tilbage-til-80erne-natnight-2310/>

**Gratis adgang. Billetter til udvalgte aktiviteter købes i Informationen fra kl. 16.00 på dagen.***Filmene bliver vist i samarbejde med CPH PIX.*  **For yderligere oplysninger eller interview, kontakt:**Rikke Tjørnehøj, aktivitetskoordinator, Nationalmuseet.
Tlf.: 41 20 60 59. E-mail: r.tjoernehoej@natmus.dk

Nynne Bojsen Faartoft, kommunikationsmedarbejder, Nationalmuseet.
Tlf.: 41 20 60 19. E-mail: nynne.bojsen.faartoft@natmus.dk